khistorydata/jeongjo-sjw-relations huggingface dataset:
정조 22년 · 목
該寺啓言箭串牧場所放馬畜產多寡牧養數爻啓目後錄而孶息雖有加數故失至於此多臣等惶恐俟勘當該郞廳所當請以重勘而前任僉正朴宗厚今已遞職判官韓大裕方有牧場擧行之事難責生手請姑令戴罪供職更觀日後勤慢處之○箭串牧場看檢郞廳前任僉正朴宗厚時任僉正宋煥章判官韓大裕所管一牧場丁巳籍付馬二百十一匹自江華移放壯雌馬四十四匹壯雄馬二十匹自南陽移放壯雌馬八十四匹自仁川移放壯雌馬十六匹自本寺移放壯雄馬一匹自北道移放壯雌馬六匹壯雄馬三匹今生馬六十九匹合馬四百五十四匹內故先馬二百三十六匹除今年實留放壯兒雌雄馬竝二百十八匹內壯雌馬一百六十二匹一年應孶產馬四十八匹今生馬六十九匹加報二十一匹允之敎以郞廳等則更觀前頭與兼內乘當有賞罰卿等各別嚴飭又啓言各道所放馬畜產多寡牧養數爻啓目後錄晉州監牧官安載述則孳產加報之數至於二百五十五匹之多着意看養殊甚嘉尙年前監牧官申大復以孶產加報之功差送弊牧牧官蘇弊後直除道內善地守令該群頭亦依法典賞加特差衛將事奉承傳敎申大復卽除羅州監牧官群頭賞加後亦差衛將今此該監牧官安載述之加報旣若是夥然則其在激勸之道竝與群頭宜有各別施賞之擧而事係恩典請上裁長峯兼監牧官李禧福水原監牧官全宗周等則或以孶少或以故多旣已貶遞請姑爲勿論○京畿江華兼監牧官草芝僉使前任李彥晉時任片匡輝所管三牧場丁巳籍付馬五百十八匹今生馬九十匹合馬六百八匹內封進馬二匹箭串移放次別關捉出壯雌馬四十四匹壯雄馬二十匹故失馬七十匹除今年實留放壯兒雌雄馬竝四百七十二匹內壯雌馬二百十九匹一年應孶產馬六十六匹今生馬九十匹加報二十四匹長峯兼監牧官長峯島萬戶李禧福所管一牧場丁巳籍付馬四十七匹今生馬六匹合馬五十三匹內故失馬七匹除今年實留放壯兒雌雄馬竝四十六匹內壯雌馬二十匹一年應孶產馬六匹今生馬六匹準南陽監牧官白東鈺所管五牧場丁巳籍付馬五百四十二匹今生馬一百十匹合馬六百五十二匹內封進馬二匹箭串移放次別關捉出壯雌馬八十四匹故失馬五十五匹除今年實留放壯兒雌雄馬竝五百十一匹內壯雌馬二百三十一匹一年應孶產馬六十九匹今生馬一百十匹加報四十一匹仁川兼監牧官永宗僉前使任李晢時任李近冑所管二牧場丁巳籍付馬一百八十九匹今生馬三十二匹合馬二百二十一匹內封進馬一匹箭串移放次別關捉出壯雌馬十六匹故失馬三十二匹除今年實留放壯兒雌雄馬竝一百七十二匹內壯雌馬七十三匹一年應孶產馬二十二匹今生馬三十二匹加報十匹水原陽城等監牧官前任李萬羽時任全宗周所管二牧場丁巳籍付馬一百九十二匹今生馬三十一匹合馬二百二十三匹內封進馬一匹故失馬三十二匹除今年實留放壯兒雌雄馬竝一百九十匹內壯雌馬一百匹一年應孶產三十匹今生馬三十一匹加報一匹全羅道興陽監牧官前任朴宗善時任金在儉所管九牧場丁巳籍付馬八百八十五匹今生馬一百四十匹合馬一千二十五匹內封進馬五匹故失馬九十七匹除今年實留放壯兒雌雄馬竝九百二十三匹內壯雌馬四百六十二匹一年應孶產馬一百三十八匹今生馬一百四十匹加報二匹順天監牧官前任李命存時任李滾所管四牧場丁巳籍付馬五百九匹今生馬九十六匹合馬六百五匹內封進馬四匹故失馬八十六匹除今年實留放壯兒雌雄馬竝五百十五匹內壯雌馬二百八十四匹一年應孶產馬八十五匹今生馬九十六匹加報十一匹羅州監牧官申大復所管三牧場丁巳籍付馬四百五十匹今生馬八十七匹合馬五百三十七匹內封進馬三匹故失馬六十六匹除今年實留放壯兒雌雄馬竝四百六十八匹內壯雌馬二百六十八匹一年應孶產馬八十匹今生馬八十七匹加報七匹珍島監牧官丁允泰所管一牧場丁巳籍付馬四百五十一匹代徵馬八十匹今生馬八十九匹合馬六百二十匹內封進馬五匹各邑分養捉給馬五匹故失馬三十八匹除今年實留放壯兒雌雄馬竝五百七十二匹內壯雌馬一百八十五匹一年應孶產馬五十五匹今生馬八十九匹加報三十四匹慶尙道晉州巨濟等監牧官安載述所管二牧場丁巳籍付馬八百六十三匹今生馬二百六十六匹合馬一千二百二十九匹內封進馬五匹故失馬一百六十匹除今年實留放壯兒雌雄馬竝一千六十四匹內壯雌馬三百七十匹一年應孶產馬一百十一匹今生馬三百六十六匹加報二百五十五匹蔚山長鬐等監牧官前任宋堯熙時任權抑所管二牧場丁巳籍付馬七百三十四匹今生馬一百四十四匹合馬八百七十八匹內封進馬六匹各邑分養捉給馬七匹故失馬七十七匹除今年實留放壯兒雌雄馬竝七百八十八匹內壯雌馬四百六十三匹一年應孶產馬一百三十九匹今生馬一百四十四匹加報五匹東萊兼監牧官多大浦僉使前任鄭爀時任趙蒙錫所管一牧場丁巳籍付馬一百二十一匹今生馬二十五匹合馬一百四十六匹內封進馬五匹故失馬七匹除今年實留放壯兒雌雄馬竝一百三十四匹內壯雌馬六十二匹一年應孳產馬十八匹今生馬二十五匹加報七匹黃海道長淵兼監牧官白翎僉使李星會所管一牧場丁巳籍付馬一百二十一匹今生馬二十三匹合馬一百四十四匹內封進馬二匹故失馬十五匹除今年實留放壯兒雌雄馬竝一百二十七匹內壯雌馬六十七匹一年應孶產馬二十匹今生馬二十三匹加報三匹海州康翎甕津等兼監牧官登山僉使張景游所管二牧場丁巳籍付馬一百九十五匹今生馬二十六匹合馬二百二十一匹內封進馬四匹故失馬十九匹除今年實留放壯兒雌雄馬竝一百九十八匹內壯雌馬八十七匹一年應孶馬二十六匹今生馬二十六匹準豐川殷栗等兼監牧官椒島僉使白文赫所管二牧場丁巳籍付馬一百六十三匹今生馬二十二匹合馬一百八十五匹內封進馬二匹故失馬四匹除今年實留放壯兒雌雄馬竝一百七十九匹內壯雌馬八十一匹一年應孶產馬二十四匹今生馬二十二匹不足二匹平安道鐵山宣川等兼監牧官宣沙浦僉使崔碩輝所管三牧場丁巳籍付馬四百八十一匹貿放㺚種壯雌馬二十匹壯雄馬五匹今生馬六十一匹合馬五百六十七匹內封進馬四匹故失馬八十三匹除今年實留放壯兒雌雄馬竝四百八十匹內壯雌馬二百匹一年應孶產馬六十匹今生馬六十一匹加報一匹咸鏡道咸興永興洪原文川等監牧官吳俊祥所管三牧場丁巳籍付馬二百三十九匹今生馬三十九匹合馬二百七十八匹內封進馬四匹故失馬十匹除今年實留放壯兒雌雄馬竝二百六十四匹內壯雌馬一百三十二匹一年應孶產馬三十九匹今生馬三十九匹準端川兼監牧官端川府使李榏所管一牧場丁巳籍付馬八十七匹今生馬十一匹合馬九十八匹內封進馬二匹除今年實留放壯兒雌雄馬竝九十六匹內壯雌馬五十匹一年應孶產馬十五匹今生馬十一匹不足四匹穩城兼監牧官穩城府使柳相燁所管一牧場丁巳籍付馬一百六十二匹代徵馬九匹今生馬二十六匹合馬一百九十七匹內封進馬二匹故失馬二十七匹除今年實留放壯兒雌雄馬竝一百六十八匹內壯雌馬八十三匹一年應孶產馬二十五匹今生馬二十六匹加報一匹已上丁巳籍付馬六千九百四十九匹代徵馬八十九匹貿放㺚種馬二十五匹今生馬一千四百二十四匹合馬八千四百八十七匹內封進馬五十九匹別關捉出馬一百六十四匹各邑分養捉給馬十二匹故失馬八百八十五匹合一千一百二十匹除今年實留放壯兒雌雄馬竝七千三百六十七匹允之敎以士夫守令邊將之不能盡心於攻駒嘗所爲駭況以武弁爲兼牧僉使其不勤如許白翎僉使李星會汰去西邑之治績未必可合於卽除邊地則其所差遣未知爲是其時銓官推考請賞牧官依申大復例施行群頭則賞加及衛將明日大政下批事分付又啓言法典內分養馬故失瘦瘠不馴守令論罪註曰一匹重推二匹降一資三匹降二資四匹罷職故失瘦瘠應降二資則堂上降資堂下越祿該邑守令與兼官俱有故而留鄕所當該則徵其故失瘦瘠則移他官刑推矣以戊午年有頉各官啓目後錄請依此施行○京畿長湍一匹瘦趙義鎭金浦一匹瘦洪大協喬桐一匹故失吳載徽利川一匹故失李魯春忠淸道兵營一匹瘦李文爀水營二匹瘦具明遠忠州一匹故失李采允之敎以具明遠則爲先推考
정조 22년 · 강
命壯勇營軍器什物中槍柄銃家木箭竹令兩南水營統營分數貿取公穀會減仍飭廉價徵捧白地辦納之弊
정조 22년 · 목
壯勇大將趙心泰啓言本營軍器什物中銃刀等種之自統營平安兵營之製來物力以道內公穀從實數會減事及槍柄木銃家木箭竹片箭竹亦於嶺南湖南統兵水營分數卜定從時價貿取亦以道內公穀會減而稅船添載上納事論列於軍器節目中才已啓下矣請以此出擧條行會於各該道帥臣處從之敎以近來卜定之弊嚴飭之時萬有一名雖從時價或廉價徵捧於民間白地辦納於該鎭則當該統水使施以制書有違律告身盡行追奪邊將等嚴棍卽其地充軍以此意措辭關飭來春御史下去時亦當添入齎去事目中此意一體分付
정조 22년 · 강
重推義州府尹李基讓
정조 22년 · 목
承旨李晩秀啓言卽見義州府尹李基讓狀啓則以漂人領送齎咨官尹敏東諺書上送承政院爲辭矣私書不當上徹諺札尤極猥屑事體駭然臣等之矇然捧入不勝惶悚而原狀啓還下送該府尹從重推考從之
정조 22년 · 강
行宗廟社稷永禧殿景慕宮臘享
정조 22년 · 강
御便殿行都政吏曹判書金文淳參判李敬一參議任希存正郞李弘達沈普永金熙華佐郞李東萬黃基天曺錫中兵曹判書李時秀參判柳誼參議閔昌爀參知柳師模正郞李海淸李勉昇鄭澣佐郞趙台榮申溆金慶巖夫宗仁進
정조 22년 · 강
命入侍注書及璽郞竝陞六忠臣淸白吏子孫西北松都人錄用守令初仕擇擬
정조 22년 · 목
敎曰入侍注書尙瑞院官員竝陞六忠臣淸白吏子孫西北松都人錄用守令初仕擇擬事分付○敎曰前假注書李允謙李弘謙仍察上下注書之任
정조 22년 · 강
飭諭銓曹收用文侍從於州郡仍命文蔭武窠互用
정조 22년 · 목
敎曰西京之重吏選卽敦本愛民之意也文景之際自令長至二千石陞爲公卿其間不過三四轉固無淸官美銜之設爲通塞排比之階者故官吏長子孫淸愼畏法風流篤厚元元熙熙蔚然有三代之餘風今也不然百僚之中分爲三班三班之中又有許多歧路用人旣用科目而爲臺省館署法從之列者乃反不若蔭武內而不得爲掌賦之職外而不得爲字牧之任又或平地推躋使之參聞廟謨以其踐履之無素也聞見之靡據也於金穀甲兵茫昧如瞽之鋪籌下於此者皓髮藍袍往往不免於窘乏眞所謂所用非所求是豈古例則然蓋因謬襲轉甚若使新進文臣試吏下邑兼及郵障習知民生之疾苦及其馹召而來也簉言退牘歷陳興弊擧瘼之策則九重雖邃四野在邇其爲有裨於民國遠勝於一遣衣繡之行虞廷之敷奏明試只當如此且朱夫子自南康入對延和首言經總之錢科罰之事近者文倅之許令應旨外史之飭諭照察夫豈無斟量而然哉曾於賓筵詢問大臣諸宰使之爛商稟裁側聽無聞竊爲之泄泄也今當大政又此申複更令廟堂知悉另究對揚又嘗以故相之奏爲甚是屢提文蔭武交差事言於筵席而訖未指一定式近或特敎換窠卽試其可否之意也今都政見窠亦必稟啓互擬事分付東銓
정조 22년 · 강
命新豐府院君後孫問名調用於寧陵齋郞仍命寧陵時任參奉權付軍職
정조 22년 · 목
敎曰是年是月卽我仁宣聖母誕降之舊甲也回薄依辰只隔數日愴慕之思與秋謁兩陵時一般近來新豐本房直派無從官之人豈非闕典況當沙麓三屆之時乎府院君後孫令該曹問名調用於本陵齋郞仍令當日謝恩趁聖后誕辰入直齋所○敎曰寧陵時任參奉權付軍職待都政後單付參奉
정조 22년 · 강
命參奉任希耇今日政守令差遣
정조 22년 · 목
敎曰年前李靖模之以初仕直擬以湖倅爲其先故也忠烈公任瑋之子始官之年爲年限云若待其計仕出六則將爲七十官享非可論此家此人何拘常格參奉任希耇今日政守令差遣
정조 22년 · 강
命前主簿洪後榮今日政復職調用
정조 22년 · 목
敎曰闋服之後尙未霑祿前主簿洪後榮今日政復職調用
정조 22년 · 강
命仁川府使黃運祚今日政陞擬內職
정조 22년 · 목
敎曰是誰之家陞資之後尙今潦倒仁川府使黃運祚今日政陞擬內職
정조 22년 · 강
左議政李秉模陳箚賜批
정조 22년 · 목
箚略曰日前以司僕寺貶目之不審該寺二提調勘止問備臣則竝與薄警而倖逭矣殿最之嚴京外無間而本寺以掌牧之地滋息之多少看養之優劣俱係考績之實政臣忝在一提擧之任不能致愼於等第之際乃此錯誤溺職之罪益無所逃乞加威罰以嚴殿最批以過矣卿其安心視事仍命遣史官傳諭
정조 22년 · 강
禮曹判書金載瓉陳疏乞遞金吾兼任賜批許之
정조 22년 · 목
疏略曰臣登擢殆近不次至懇未孚抑情承命而目下私義又有所不可冒居者臣與前知義禁權ꞇ有世所共知之嫌自ꞇ除拜臣宜先自引去而事關私嫌思所以向後自處之道矣日昨筵席適因言端有所陳達而ꞇ乃以是遞臣則自如繼以有囚供捧入之命不得已冒昧赴衙而當遞之義豈或以副急暫赴有所自已耶乞命遞免批以卿之兼帶金吾之任許遞
정조 22년 · 강
遞大司憲宋煥箕持平洪▣司諫尹序東獻納趙得永以姜世揆爲持平申禹相爲司諫竝前望也
정조 22년 · 목
敎曰在外及未肅拜臺諫許遞前望單子入之以世揆等批下
정조 22년 · 강
命今政各歧仕滿應遷者相避未準朔各司郞官及久任人員竝擬
정조 22년 · 목
吏曹判書金文淳啓言今都目大政各歧仕滿應遷者相避及未準朔監察禁府都事戶曹刑曹工曹漢城府郞官平市署官員五部令各司久任時推人員請竝擬從之
정조 22년 · 강
命四館陞六者勿拘九處講遷轉
정조 22년 · 목
吏曹判書金文淳啓言四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今秋冬等褒貶不得爲之故當出六品者未免積滯請依例勿拘陞擬從之
정조 22년 · 강
命守令窠以未準朔禁軍將營將邊將虞候中軍都事守令察訪竝擬
정조 22년 · 목
吏曹判書金文淳啓言守令多窠今當差出而未準朔禁軍將及營將邊將虞候中軍都事守令察訪請竝擬從之
정조 22년 · 강
命蔭仕六品官之陞五品者勿拘一考陞擬
정조 22년 · 목
吏曹判書金文淳啓言蔭仕六品官之陞五品者每於過都政後照擬而見今在職者絕無經一考之人五品官無以推移備擬未經一考之人請依例勿拘陞擬從之
정조 22년 · 강
命吏曹佐郞李基慶改差
정조 22년 · 목
吏曹判書金文淳啓言今日大政本曹郞官當爲備員而佐郞李基慶身病猝重請改差從之敎以其代擬入待下批先入侍後謝恩
정조 22년 · 강
重推吏曹參議任希存
정조 22년 · 목
承旨李晩秀啓言親臨大政筵體至嚴而吏曹參議任希存與郞官高聲酬酢事甚未安請從重推考從之
정조 22년 · 강
命邊地履歷僉使營將中軍虞候以已準朔守令及未準朔禁軍將虞候竝擬
정조 22년 · 목
兵曹判書李時秀啓言邊地履歷僉使營將中軍虞候今當差出而擬望之人乏少已準朔守令及未準朔禁軍將虞候請竝擬從之
정조 22년 · 강
命前營將趙▣李厚在金翰周所授加資還收
정조 22년 · 목
兵曹判書李時秀啓言陞資拜營將者以不職遞罷則勿計朔數多少還收資級載在法典矣今秋冬等褒貶慶州營將趙琇尙州營將李厚在居中罷職安東營將金翰周自臣曹降置中考罷黜所授加資依法典當還收故敢達矣從之
정조 22년 · 강
命兵虞候之未經守令者勿擬營將而堂下虞候及堂上中軍曾經人許擬於中軍虞候中履歷窠旣經履歷中軍虞候則與守令履歷一體施行
정조 22년 · 목
兵曹判書李時秀啓言諸道營將責任甚重故未經守令者例不得擧擬而獨於兵虞候則雖未經守令直擬營將事涉如何自今兵虞候中未經守令人則毋得直擬營將以西北統虞候或中軍區處事定式而近來無履歷堂上武臣之積滯亦屬可悶此後則有堂下虞候僉使履歷人及堂上中軍僉使履歷人許擬履歷中軍虞候如未經守令兵虞候新加資之例旣經履歷中軍虞候之後與守令履歷一體施行則庶爲疏通之道故敢達矣從之
정조 22년 · 목
吏批以金魯正爲井邑縣監夫宗仁爲大靜縣監柳師模爲宣川府使任希耇爲文化縣監尹光碩爲黃州牧使徐直修爲仁川府使洪大淵爲海南縣監韓大裕爲富平府使因司僕寺草記大裕本寺判官仍任李英秀爲平康縣令趙鎭宣爲榮川郡守敎曰此時嶺南守令不可等待其上來況下等之代尤不可一刻曠官榮川郡守趙鎭宣與新除授平康縣令李英秀相換使之當日辭朝給馬下送又敎曰井邑縣監當日辭朝給馬下送○以李仁祜爲甑山縣令申義顯爲价川郡守敎曰价川郡守申義顯神光僉使高厚鎭相換又敎曰价川自是難治向來事後當以有氣力之人差送念其家先之外故宰臣完營治續稔聞之甑山縣監李仁祜价川郡守拔例相換○敎曰永興府使金熙朝今日政內移又敎曰豐德府使今政以堂下蔭官擬入又敎曰敦寧都正老病人改差又敎曰漣川縣監今日政令該曹付軍職其代差出又敎曰東海邑弊釐正之時觀於貶題知有該倅之病不可爲治三陟府使兪漢雋改差差代使之明日辭朝○以金熙朝爲右尹鄭亮采爲豐德府使新資也李聖濂爲漣川縣監朴孝成爲三陟府使李惟銓爲泰川縣監敎曰泰川縣監李惟銓加平郡守鄭殷祥相換○晉州牧使南寅老移擬尙衣別提敎曰晉州牧使之代待下批當日辭朝給馬下送渭原郡守以豐川府使李民秀擬入敎曰豐川卽數遞之窠蘇弊間當久任望筒還給更爲擬入○以成德朝爲判尹尋遞以洪良浩爲判尹李城輔爲大司憲李萬榮爲獻納洪良浩爲判義禁蔡弘遠爲兵曹參議○敎曰山林外在外臺諫及亞尹許遞今日政差代又敎曰新除授兵曹參議牌招參政又敎曰判義禁所帶京兆之任許遞以徐秉德爲判尹○以兪岳柱爲司諫洪宅夏黃基天爲持平基天新通也敎曰違牌及在外臺諫許遞又敎曰吏曹佐郞黃基天仍任○以洪樂游爲司諫鄭彥仁李廷璞爲持平○兵批以權裕爲知事金▣爲城津僉使曹命集爲惠山僉使李商采爲順天營將李琦鉉爲慶州營將元毅鎭爲晉州營將柳可源爲南虞候尹孝儉爲統虞候琦鉉以下竝新資也李榮大爲慶尙左兵虞候申思益爲釜山僉使鄭宅慶爲滿浦僉使金履準爲白翎僉使韓應儉爲京畿中軍具絎爲尙州營將尹相爲忠淸兵虞候李鵬運爲羅州營將李烷爲公州營將李尙謙爲訓戎僉使初以尹頤東批下因壯勇營草記仍任善騎右將李石求爲訓鍊正○備邊司以全羅兵使徐英輔親病乞遞啓請改差允之○黃仁煐爲全羅兵使李潤春爲全羅水使潤春以其父年過七十呈遞○敎曰都總經歷權思漢副正見窠擬入○敎曰西銓疏滯莫如都判以下至于訓副次次疏通而今番窠窄云魚面神光遞付者竝付軍職待上來卽爲甄復其代以爲循資陞擬之地○以高厚鎭爲神光僉使金養和爲上土僉使李有協爲魚面萬戶○敎以上土僉使金養和以宣川防禦首擬移擬矣上土見窠下送後若準瓜連上則仍用防禦履歷事分付書之官案○敎曰五衛將忠翊將忠壯將在外人改差今日政差出○中樞都事以部薦人朴東秀擬入命銓官推考望筒相換
정조 22년 · 강
命總管中時帶亞將人許遞以申匡堯金基正高益擎代之幷前望也
정조 22년 · 강
遞判尹徐秉德以洪周萬代之前望也
정조 22년 · 강
遞判義禁洪良浩以趙尙鎭代之前望也
정조 22년 · 목
良浩再違召命許遞前望單子入之以尙鎭批下
정조 22년 · 강
遞司諫洪樂游持平鄭彥仁李廷璞獻納金熙周以崔烜姜世綸康聖翊趙晦錫代之幷前望也
정조 22년 · 목
敎曰山林外在外臺諫許遞前望單子入之以烜等批下
정조 22년 · 목
思穆違召敎以實職俾伸廉隅竝與兼銜而又敢違牌乎從重推考更爲牌招牌去來勿爲呼望
정조 22년 · 강
推井邑縣監金魯正
정조 22년 · 목
承旨李晩秀啓言井邑縣監金魯正七事仰奏之際誤換次序請推考從之
정조 22년 · 강
命月川君李泰漢亞尹總管中隨窠擬入
정조 22년 · 목
敎曰適閱官案月川君李泰漢爲鶴林府院君六代孫而承襲封君年爲七十七又爲故相貞翼之傍孫則此人之未經亞尹總管豈不是欠典令兩銓此後隨窠擬入
정조 22년 · 강
命京畿前萬戶安舜命湖西前僉正柳鎭曄諸道中軍作窠陞品差送湖南前中軍鄭宅柱特擬內將同道僉使李成龍嶺南前縣監徐命國相當職收用
정조 22년 · 목
敎曰每都政旣命諸道修啓則其所振掩豈可一番塞責而已乎京畿前代登萬戶李舜命湖西前僉正柳鎭曄年皆七十歲內外登科四十年內外諸道中軍作窠陞品差送湖南前中軍鄭宅柱以已行副正器正年六十九登科三十四歲而在於未經內將秩同道前僉使李成龍年與登科各加十年於宅柱嶺南前縣監徐命國年與登科亦相似各人皆於今政相當職收用使之上來肅命其中如不可强起者亦令道臣具由報曹
정조 22년 · 강
命訓鍊正及副正未經西北別擇窠邊將者初勿擧論於守令事書之官案
정조 22년 · 목
敎曰西之慈城北之厚州復許墾闢而姑未信其設邑當否兩道近處乘障者必以訓正副正或宣傳官等差遣及其滿瓜而無罪遞來者直除爲其道內守令使關防不疏風土習知爲裨補於公私在此輩亦豈無所得特以定式獨不分明漸與當初本意解弛此後訓鍊正及副正未經西北別擇窠邊將初勿擧論於守令事指一分付以此書之官案
정조 22년 · 강
命正朝望闕禮習儀退行於再明日次對依例來會
정조 22년 · 목
敎曰正朝望闕禮習儀退行於再明日○敎曰二十五日受誓戒其後日次除夕相値再明日雖値望闕禮習儀次對依例來會事招致備郞言于大臣
정조 22년 · 강
命都政姑罷明日爲之
정조 22년 · 목
敎曰昨旣徹曉今又侵夜酬應非難恐有遺照都政姑罷明日爲之
정조 22년 · 강
命祈穀大祭親臨受誓戒處所明政門爲之
정조 22년 · 목
敎曰今二十五日社稷大祭親臨受誓戒處所以明政門爲之
정조 22년 · 강
御便殿行都政吏曹判書金文淳參判李敬一參議任希存正郞李弘達沈普永金熙華佐郞李東萬黃基天曺錫中兵曹判書李時秀參判柳誼參議閔昌爀參知蔡弘遠正郞李海淸李勉昇鄭澣佐郞趙台榮申漵金處巖丁若銓進
정조 22년 · 목
敎曰詞訟劇地耆堂勢難赴衙判尹洪周萬許遞
정조 22년 · 강
以黃樟爲兵曹參知前望也
정조 22년 · 강
飭判義禁趙尙鎭肅命尙鎭疏辭新資賜例批
정조 22년 · 목
尙鎭再違召敎以再違過矣此傳旨勿施仍以前牌催促如呈辭疏爲先捧入
정조 22년 · 강
補司諫崔烜省峴察訪
정조 22년 · 목
因司諫崔烜違召罷職傳旨敎以近來臺諫除非衆所共知情病莫敢違牌而特敎之下無端坐違省峴察訪除授當日辭朝時任察訪聞已準瓜先付司果都政後收用
정조 22년 · 강
命前知事李膺擧總管除授乘馹上來
정조 22년 · 목
敎曰前知中樞府事李膺擧關西寧邊人也一故相爲道伯薦似一故相爲邑倅稱奏其人槪可知且況一門三忠其年又過八十特除知事之後至今在世云而惜乎老矣以其超異之飭躬更難收用而適閱道臣修啓之案其先三忠中故學生命建立慬在於戊午其在念其家錄其人之道不可無示意之擧總管見窠除授固知筋力之難於登程第以乘馹上來之意令政院下諭如難致力道臣狀聞
정조 22년 · 강
命交河郡守李聖龜狀罷之代今日政差出仍命畿邑守令明日辭朝
정조 22년 · 목
京畿監司李在學狀啓以爲牛禁自是中外常行之法而各邑官庖每有冒犯近日更加探察則今朔以後更無所犯交河官庖日以爲常全無顧畏各邑之常時犯禁雖難一一追究最甚處不可不先爲論勘交河郡守李聖龜爲先罷黜其罪狀令攸司稟處敎以其代今日政差出臨歲催科不可一刻曠官今政畿邑守令使之明日辭朝而交河倅則狀罷之故雖踏下未知此外有挾之類果無所犯乎前此未嘗以牛禁二字登諸絲綸而今旣狀聞有此提敎須以有助於懲他之人後勿饒貸事回諭
정조 22년 · 강
命北道蔭仕觀其優劣必試百里之任
정조 22년 · 목
敎曰近聞北道蔭仕之類積仕滿瓜無故作散下去云諸人豈皆不合於作宰而然乎其在柔遠恢公之道不可一任其齎菀今政則北道蔭仕者觀其優劣必試百里事分付銓曹
정조 22년 · 목
承旨李晩秀啓言蔭仕序陞法例甚嚴而尙瑞副直長望筒換次誤擬事極不審當該銓官推考原望筒勿施請使之更爲擬入從之
정조 22년 · 강
命尙瑞院官員李厚延金相任勿拘六朔守令待窠差遣當該注書李允謙推考
정조 22년 · 목
敎曰如渠等參下微官敢於榻前據理擧職兩日安寶時見之皆甚精詳當試百里尙瑞院官員李厚延金相任勿拘六朔此後待守令窠差遣注書之錯換諭書豈不愧甚於寶郞乎當該注書爲先推考
정조 22년 · 강
拿處注書柳台佐事變假注書朴慶九
정조 22년 · 강
命虞候尹相察訪中作闕差送
정조 22년 · 목
敎曰今聞兵判言虞候尹相積仕云察訪中作闕差送仍用虞候履歷
정조 22년 · 강
黃海假都事鄭述仁以本道觀察使李義駿卒逝馳啓
정조 22년 · 강
遞承旨沈象奎以鄭日煥代之尋遞日煥以李一曾代之又遞一曾以李益運代之幷前望也
정조 22년 · 목
吏批以曺允大爲黃海監司敎曰黃海監司一兩日內辭朝○以閔命爀爲校理李垿爲副校理尹命烈爲修撰閔昌爀爲承旨尹魯東爲晉州牧使柳相默爲中和府使權思漢爲寧遠郡守李禹鉉爲永興府使尋因壯勇營草記禹鉉本營把總仍任張澣爲寧陵參奉李重溫爲泰陵參奉瀚以下初仕也以趙岐爲甲山府使李文道爲渭原郡守沈興永爲梁山郡守敎曰三陟府使朴孝成甲山府使趙岐相換梁山郡守沈興永渭原郡守李文道相換甲山府使朴孝成以親年八十呈狀乞遞敎以畿邑堂上守令中相換尋命孝成與北靑府使宋翼孝相換翼孝新資也以尹益儉爲高城郡守南播秀爲南海縣令敎以今聞南海新倅今年年限云他邑相換南海縣令使之除朝辭赴任播秀與鎭川縣監李顯昱相換○以金禮欽爲德源府使敎以德源府使金禮欽洪原縣監李明淵相換明淵除朝辭赴任而新除授洪原縣監亦令明日辭朝○以尹光顏爲鳳山郡守敎以鳳山郡守尹光顏以奮選抄啓御定册子承命校正訖工之前勢難出外本職改差明日差代又敎曰交河郡守勿拘相避以道內守令中擬入待下批除朝辭赴任○以尹羲厚爲交河郡守徐有升爲富平府使有升時在寧遠任所敎以改差待後窠調用寧遠係是積弊難治之邑各別拔例擇差又敎曰富平府使以畿內守令中勿拘朔數擬入待下批除朝辭赴任○以曺翬振爲富平府使咸正禧爲郭山郡守吳鎭圭爲砥平縣監敎曰郭山郡守咸正禧砥平縣監吳鎭圭相換○敎曰兩南守令準瓜之代皆令當日辭朝給馬下送又敎曰大興郡守安思烈兵虞候擬入○以南志復爲大興郡守趙▣爲永興府使尋命▣改差○以丁範祖爲弘文提學範祖黃昇源朴宗甲新通也金載瓉爲藝文提學徐邁修爲工曹判書洪義榮爲參判李太亨爲同義禁金履載爲校理尹序東爲副校理趙得永爲修撰○敎曰在外臺諫南臺外許遞○以柳雲羽爲司諫金熙周爲獻納沈能燮爲持平能燮李敬參鄭澣新通也能燮在外尋命許遞以鄭澣爲持平○兵批以洪理燮爲訓鍊副正理變新通也尋命內乘洪理燮仍任○以柳鎭曄爲忠淸中軍安舜命爲全羅中軍鎭曄以下新資也林栽洙爲全羅右水使敎曰新除授全羅水使明日辭朝○敎曰宣傳官南志復經歷中相換○以權思漢爲訓鍊副正思漢新通也尋命訓鍊副正權思漢都總經歷仍任其代更爲擬入○以南志復爲訓鍊副正志復新通也李存敬曺允兢爲宣傳官宋文玨崔啓鉉尹商大權思億爲武兼權經爲部將李喜述金弘澤崔旭朴鐄爲守門將柳載南爲自作權管存敬以下幷初仕也敎曰在外總管許遞○以崔夢嵒爲都總管鄭大容金熙朝李泰漢爲副總管安思烈爲忠淸兵虞候○敎曰三南邊將雖異於守令亦有管下鎭民皆令明日辭朝
정조 22년 · 강
召見下直守令察訪及寧陵參奉張澣于便殿
정조 22년 · 강
命都政除拜守令明日來待
정조 22년 · 강
命贈參判鄭運後孫爀三營中別將作窠特擬履歷視防禦使豐德府使鄭亮采到任日崧陽書院致祭
정조 22년 · 목
敎曰每政特諭輒曰忠臣子孫錄用未免紙上空言今政則兩銓對揚曺文忠家出道伯林忠愍家出閫帥黃忠愍家出都正尹忠憲後孫拔例陞除牧使南忠壯後孫超除百里圃隱之孫直除堂上窠府使三世孝子八紅門家李重溫爲筮仕至于秩卑之李漢斗以忠武家庶孫爲忠武初除之鉢浦鎭將言足聽聞名亦副實因此思之贈參判鄭運與忠武伯仲之功而其後孫鄭赫近始奬拔仕至邊地三營中別將作窠特擬而履歷視防禦使事分付圃隱奉祀孫之陞堂上爲隣邑之倅豈不稀貴到任日崧陽書院遣官致祭事分付
정조 22년 · 강
黃海監司曺允大陳疏乞遞賜批
정조 22년 · 목
疏略曰海臬新命忽下於昵侍之際催促屢下逃遁不得祗肅恩命而第臣年前所遭許多構捏已經聖鑑之俯燭不必更事覼縷而第其浿州沁都事臚列卽爲臣見職難冒之端謂之以鄙瑣斥之以貪吝畢竟緘問之後雖歸風傳之科在臣汚衊無復餘地豈可以歲月之稍久恩命之改易有所自怒揚揚冒赴也哉乞賜鐫改以重藩寄
정조 22년 · 강
命明日文臣朔試射置之
정조 22년 · 목
兵曹判書李時秀啓言明日卽文臣朔試射日次而望闕禮習儀相値何以爲之乎敎以置之
정조 22년 · 강
命全羅兵使黃仁煐以所佩右水使密符仍佩赴任
정조 22년 · 목
兵曹啓言全羅兵使黃仁煐除朝辭赴任之意該道監司兵使處請行移允之敎以所佩密符仍佩赴任只諭書政院成出有旨同爲下送
정조 22년 · 강
命都政姑罷明日爲之次對差晩來會
정조 22년 · 목
敎曰今又夜漏向深都政未畢而次對旣命爲之當於都政後引接皆令明日差晩來會
정조 22년 · 강
命卿宰罷散及侍從堂上堂下違牌坐罷人幷敍用朴宗甲閔台爀徐有秉
정조 22년 · 강
命各司久任郞廳明日待令
정조 22년 · 목
敎曰臨歲召見卽計功考績之意各司久任郞廳明日待令
정조 22년 · 강
放時囚柳台佐朴慶九
정조 22년 · 목
因囚單敎以付過放送
정조 22년 · 강
命宣傳官書啓中無依呼寒之類分給米木
정조 22년 · 목
宣傳官權思漢書啓以爲臣於昨日酉時敬奉聖敎進往城內僻巷至貧無依薄着呼寒之類一一遍察後姓名年歲及貧窮形止後錄開列而今日曉頭出往城外亦爲看審則如此貧寒之類不得逢見○北部幽角洞盲人盧時耼年六十一妻孔召史年五十六織屨爲業乞食爲命所着單薄良人李載麟年五十鰥居無子女綿衫單袴至貧無依壯洞良人李興孫年二十五無妻無家單衫單袴不能掩身又書啓以爲臣於昨日申時敬奉聖敎進往城內各處詳察無依呼寒之類則東部景慕宮一契幼學李承濂年二十一而西平君玄孫也至貧且窮萬無生活云二契幼學金和年五十六鰥居所着甚薄間多絕火或得糧則使其子十九歲兒炊飯云中部四街里契良人金有福年四十二鰥居單衫單袴不能掩身曉出崇禮門外各處廉察則西部蓮池坊契良人金都可頭伊年三十四鰥居所着懸鶉無家借宿隣家云龍山契良人林得春年六十五無依無家借宿隣家桃花洞契良人林成興年四十妻高召史年四十五草屋一間幾至頹壓所着弊破不能掩身東幕上契良人崔順尙年五十九無妻無家所着懸鶉東幕中契金丁允年四十七鰥居無家所着不能掩體敎以若此而可以得百里乎極爲可駭更爲竭誠推尋限明日申時與此書啓昨日書啓粘連來納又書啓以爲昨日申時敬奉聖敎進往城內各處遍察則南部倭館洞契良人崔廷燁年五十三妻金召史年三十八所着懸鶉不能掩身曉出惠化門外遍察則薄着呼寒之類不得逢見敎以盧時耼等十四人各米五斗木一匹賑恤廳
정조 22년 · 강
命時囚李汝節相當律名詳考照勘
정조 22년 · 목
義禁府啓言罪人李汝節依判付問于時原任大臣則判府事蔡濟恭以爲李汝節事廷議之以爲罔赦臺啓之以爲償命俱出於重人命嚴國法之意臣豈有異見而第自有汝節事以來竊怪其曾宰北邑以治最一道聞於京師忽於南邑化爲殘忍酷毒之人其故何也屢逢嶺外儒武及昌原傍近邑守宰遞歸者詳探其事實則皆曰或因公幹而治之者或鉤死罪而報巡營施法杖者畢竟雖斃未必非汝節數厄之致也其言大抵皆然臣亦疑信者居半今見其王府供辭所對者與臣前所聞無甚異同然罪人自明之辭亦何可準信乎但念虞舜之爲治怙終賊刑怙者有所恃之謂也汝節卽遐鄕無勢武弁渠有何恃則以賊刑斷之者或涉非其本情天地之德施以好生無所不可而臺閣之論旣嚴且峻臣何敢別立異議乎云左議政李秉模以爲臣之前此獻議輒敢傅生者以其因公之跡著在査案法當貸死而從以償命則欲嚴其法而法反不嚴也今於俯詢之下雖欲濯去舊見更貢新議終不得其說而臺啓體重伏惟上裁云矣李汝節之濫殺人命若是夥然論其罪犯死不足惜而參互道査及渠之前後供辭其所施杖施刑或因公幹或因營題而旣無挾私之跡俱是因病而死云則囚供雖不可信道啓亦足憑據償命一款恐難更議大臣獻議亦皆傅生當以次律論斷而臺啓體重請上裁敎以旣云報營似非擅殺欲議減律亦經遠配相當律名詳考照勘
정조 22년 · 강
命呂島定配罪人崔尙耆還發配所誤告及自首者照法重繩其時判堂尹師國施以不敍之典
정조 22년 · 목
義禁府啓言朝官儒士中有老親無兄弟者輕罪被配親年已至歸養而雖未滿限衆所共知切可矜者草記事命下故取考配案抄出輕罪被配之人招致各其戶奴親年幾許兄弟有無使之受納單子亦捧侤音則興陽呂島定配罪人崔尙耆甥姪韓大弘家婢夫柳得現納尙耆母年七十無兄弟單子及尙耆子命說親書的實侤音故至入草記旣承放送之命已爲行會矣卽者命說忽然呈狀以爲聞老父蒙宥之報問其得放之由於韓大弘家則韓家婢夫柳得誤納單子有此蒙放而旣無老親而冒入放秩故玆敢據實來訴云今番疏放之命寔出孝理之政彼命說旣是朝官之子則宜知國法之至嚴而惟事欺隱手自書單替使柳得現納至登草記混蒙疏放之恩旣放之後稱以誤告呈狀自首欲免其罪者情狀奸譎竝與柳得移送秋曹照法重繩請崔尙耆發遣羅將所到處執捉還發配所允之敎以其時判堂施以不敍之典
정조 22년 · 강
召見漢城判尹具㢞于便殿
정조 22년 · 강
命承旨李海愚重推注書任希常拿處尋命拿處分揀
정조 22년 · 목
前承旨金孝建府使沈鑏崔命健權琳掌令尹寅基監印文臣權晙曺錫中郡守鄭文在宋時淵尹光心李元臣金復根李宗爀正郞閔命爀申偗令成肯柱李柱溟都事白光澤李秉烈尹行逵縣監李義和韓百源李在翼金益淳金致晙李顯益鄭東杓李旭祥金樂海主簿申大偁察訪金樂祖金尙漸朴鼎元佐郞南惠寬博士呂榮徽李周奭學正金致礪金鎾學錄崔仁簡學諭李晢李元默參奉沈來永竝敍用前郡守宋時淵注書金孝建柳台佐幷蕩滌敍用前府使吳載徽給牒前府使李郁延崔孝達李尙說尹養儉崔守魯應敎韓用鐸校理曺允遂修撰尹益烈郡守鄭文在宋綸源安㢞金鍾翕李觀秀李東野令文粲圭判官尹光垂縣令金健柱金喆淳鄭在中柳河喆縣監金忠國金載華李宗祥李龜錫察訪金樂祖假注書李運恒李致祜敎官李在咸竝減一等前僉使趙命載李春興萬戶柳仁綱禹德運竝敍用前巡將白東遠給牒仍敎曰吏兵批歲抄點下者依例捧傳旨
정조 22년 · 강
召見有司堂上李時秀趙鎭寬李書九于重熙堂黃海假都事以營衙失火馳啓命該監司李義駿勿待罪視事仍下密符一隻節鉞各一及諭書發送宣傳官齎傳兵符敎書及邑鎭浦兵符令政院造送營衙改建時有關由廟堂者使之往復措處度支所請得貿置條大小米太二萬石還寢事關問該道後稟處
정조 22년 · 목
政院啓言卽伏見黃海假都事鄭述仁狀啓則監營失火道臣所佩密兵符及敎諭書各邑鎭左隻兵符盡爲燒燼密兵符事體至重請爲先自本院卽速改造下送允之○敎曰今下密符四十三符於卿卿其祗受事諭書安寶成送仍令宣傳官齎去標信下送而兵符及敎書追當造送勿待罪事一體下諭○兵曹判書李時秀啓言黃海監營兵符造送事自政院今方稟旨擧行矣節鉞亦不可不卽速下送今番宣傳官下去時一體齎傳之意請分付從之○備局啓言卽見黃海假都事鄭述仁狀啓則以爲今月二十八日監營宣化堂失火內外衙舍一時延燒而本道臣爲救密兵符及敎諭書冒熖還入未得救出頭面手足大段焦爛而密符兵符及敎諭書各一度節鉞各一柄道內守令左兵符二十三隻各鎭浦左兵符十四隻盡爲燒火莫重密兵符敎諭書及節鉞不能救出故本道道臣李義駿惶恐待罪凡干公務不得擧行云矣該營內外衙舍之失火已極驚歎密兵符敎諭書及邑鎭浦兵符之未及救出尢爲悚然而該道臣冒熖還入顚仆致傷可見事出無妄無以容九之致營務方殷不可一日癏曠依例行公之意卽爲分付密兵符敎諭書節鉞及邑鎭堡兵符令政院該曹稟旨擧行營衙改建之方道臣當卽經紀如有關由於廟堂者使之往復措處而大役拮据之時穀物船運勢必相妨湖運二萬石則旣是捄荒之資兩道亦已停當其運致之道雖不容中止至於度支請得貿置條大小米太合二萬石竝宜還寢而此是該營貿置之穀則不卽受價恐或有難於區處之端請星火關問其便否後稟處允之
정조 22년 · 강
拿處注書金啓溫尋命分揀
정조 22년 · 목
承旨鄭尙愚啓言注書金啓溫傳命之際多有誤錯極爲駭然所當重勘而本院請推外無他罰何以爲之敎以拿處
정조 22년 · 강
執義韓致應請宣陵參奉鄭尙勳汰去賜批不允
정조 22년 · 목
致應新啓向來西川府院君鄭崑壽子孫存錄之命特出於我聖上念舊酬功之意臣固欽仰而第聞其孫參奉鄭尙勳卽逆家之切姻也苟其結姻在於逆節彰露之前則非渠之罪也而乃於商輅伏法之後與結瓜葛之親密托婚媾之誼此其心不以逆視之也嗚呼明義錄一部卽我東之陽秋也凡今日頂天立地者每聞凶逆之名猶不覺髮竪而膽掉噫彼尙勳何忍以惡逆之種視同無故全忘沫飮共讎之義便結婚姻孔云之情人心之陷溺胡至此極如此之類不可置之朝紳之列請宣陵參奉鄭尙勳亟汰其職以嚴隄防敎以鄭尙勳事似此連姻不可勝數則此啓何異於死僧習杖不允
정조 22년 · 강
執義韓致應請肅川府使任長源施以島配之典削致應職仍命此啓自明日勿爲連啓政院亦爲勿捧
정조 22년 · 목
致應新啓噫嘻向來任長源之疏誠一世變之大者也蓋其全篇辭意譎謊叵測而要其歸趣則精神意眽專在華城一役而已嗚呼周之新邑漢之新豐規模制作非不宏遠而當時有贊成之美後世無譏議之來誠以述先志悅親心其事雖殊均之爲孝故耳惟我聖上以出天之孝推不洎之思事係園寢靡不用極惟玆城池之設卽亦聖孝中一事耳況其地利形便捍衛王城控禦畿輔有可以保天塹固金湯之勢者乎凡今之行過是邑者莫不掩抑咨嗟見城郭則曰珠丘之所拱護也見宮室則曰羹墻之所瞻慕也立殿下之庭識殿下之心者孰不知聖孝之攸極至慕之攸寓而苟或有容議於經理之擧起疑於措置之制者則是非殿下之臣而無秉彝之心者也噫彼長源渠亦今日之臣子也抑獨何心刺口論說滿紙鋪張至曰天下之壯觀此果贊義之言耶譏刺之意耶卽此一語於渠斷案至於沿路蕭索等語此何言也我殿下經紀于玆積費商度不煩經用不勞民力婦孺之所共知也而今其疏語隱映帶說有若生民之困悴專由於此者近來一種誣聖之言皆此等議論有以譸張而誑惑之也且蒼梧會稽云云尤非臣分之所敢出繩之以漢法大不敬之誅渠安得免乎雖以含垢之聖德置之不足責之科向者一臺之疏斥可見公議之攸同而格外之陞擢外邑之特畀有若激成者然此豈所望於聖明之世也嗚呼義理不講則晦王章不嚴則墜彼長源之一疏顧何足螮蝀於眞正大義理而若論王章則以渠負犯偃息在任大是失刑請肅川府使任長源爲先遞改其任施以島配之典批以任長源事臺閣又出一箇鄭最成矣朝家之深惡痛斥於最成者意在於革謬滌染以新一世之目兼欲明示好惡俾定趋向也齋所賓對亦旣辛勤敷諭有耳者孰不聞之則其敢曰不知而爲此啓乎萬一知而故爲是最成之處分不嚴故好惡與趨向信之猶不篤擇之猶不精也大抵優容於長源者非爲長源也卽爲朝象也爲世道也官以言名則豈有敢言不敢言之言乎欲長敢言之風先從妄言於不敢言之事者卽毋論其言之過與不及一例虛襟開懷使人人得以竭其所蘊然後目今弊俗庶或捄得一半分以是宮筵筵敎至引園寢象設之制而諭之曰屛風石近所不爲者而交河長陵已例照而遵用以寓不以儉之義焉假使言者只知有勿爲之受敎不知有交河之已例而或有所爭執之擧尙亦付之勿問況華城城役雖有所重而比象設亦自有差等云云則長源之說豈足謂敢言於不敢言乎爾之今日發啓當乎不當乎是乎不是乎最成則已越點於歲抄爾何敢獨免重勘乎爾則削職在長源但容長源在最成但斥最成而已事屬華城關係何如也容與斥間決不可旣提復提重言復言看作茶飯說話此箇道理今日廷臣敢不諦認乎自明日此啓勿爲連啓雖呈勿捧事該房知悉
정조 22년 · 강
大司成李始源上疏乞遞賜批
정조 22년 · 목
疏略曰前日之事毋論得失是非今屬過境不欲追理而獨於齋生捲堂之擧臣不勝瞿然之至夫太學者風化首善之地禮義相先之場而邇來漸失右規每爲識者所憂故泛言流弊之除不覺誤觸於諸生其實則出於責備之意未嘗有深意於其間也若知諸生之過自引嫌則何苦爲此臣實自愧其遣辭之未審也臣又有區區所懷不避猥越敢一陳焉向時諸儒之擧措誠萬萬乖常而臣亦不無激成之失彼雖覓事惹鬧臣若徐譬婉諭則未必不言下愧服而臣迫切粗露徑情衝口終未免言有餘而誠不足之歎也夫所見不可苟同處物各有其義見不可苟同則自守己矣義不可有渝則自靖已矣不必求人見之强同於我而義之爲用尤貴乎制得其宜今諸儒則不然一爲爭心勝氣之所乘奔騖劻勷若不可以已者士氣雖曰寧激無渝激之或過至於失禮愆儀而不自知裁則惜乎其不講理之過也惟我聖上之左右移屬使之讀書開蔽者不屑之誨雨濡霜肅況今時日稍久氣降心平庶幾諸生之知自悔責羞前之爲也惟此悔責之心卽丕變之機也臣謹按王制曰終不變然後始屛遠不齒旣變而猶如初恐非王制之意也從今與其自新能有淬濯刮磨之美則終爲聖世樂育之英又何必靳靳於旣往也若臣自處之義則身忝國子之任橫遭詆辱竟至於推上朝廷致煩處分此實前所未有之事也臣尙復以何心復玷皐比之席與諸學子課文考講於黌塾之間稱爲師生之名哉臣之失心自劃義當如此非出於尤人也伏乞亟命選部永刊臣名於國子前望批以爾其勿辭從速察職
정조 22년 · 강
命移郊移遂移左移右之儒生一竝分揀仍飭大司成李始源行公
정조 22년 · 목
敎曰向來事登徹之後豈可不處分乎泮長疏寬假於諸生至以旣變而猶如初恐非王制之義從今與其自新爲樂育之英云者可謂老成之論移郊移遂移左移右之儒生一竝分揀自此勿背毋違於儒待師儒之義則黌堂揖讓之義不待三盃之酒而蕩滌渣滓可復舊觀不亦善乎唯今處分意在曲爲地疏亦承批大司成李始源更爲牌招使卽行公
정조 22년 · 강
忠淸監司李泰永以忠州營將崔重敎所犯諸條杳一啓命忠淸兵使李文爀罷職仍令該曹嚴飭有鎭營帥臣以貪汚之類及不飭鎭屬爲弊民間者一一嚴明品題於殿最其循私掩置者令春秋館嚴飭侍從守令之帶兼春秋者從所聞見詳錄於月修外史上送春秋館犯科而兵使掩置者內史卽爲論啓
정조 22년 · 목
忠淸監司李泰永狀啓以爲忠州營將崔重敎所犯諸條詳杳一事有命矣應問各人捉致臣營嚴覈取招則忠淸鎭營兵房將校林仲殷招內營將到任後將校遞易不甚頻數一年之內所差出者只是三四人掌務軍官鄭在乭納錢二十兩把總卞就成納錢十兩至於把總劉吉孫之成帖以給劉弘道之以凡民得差首任必是納錢之致所謂衙客郞龍仁居李日鉉而以喪人來留衙中差出校任之時有所干涉云禮房將校尹成東招內以爲前營將今正月日到任京中馬契錢三百五十餘兩治行時負債矣債主來督故自正月至八月排朔條一百五十石零每石錢六兩二錢從時價引等發賣以報債錢而餘數則次次用下至於日用需米旣無出處則營將以待新捧還報之意分付於渠使之策應故渠艱辛排用加下之數至於二百四十兩而渠則三月以身病遞妀云禮房將校金聲殷招內渠見差禮房之任而傳掌時需米只是十石故二十餘日隨行之間用下米爲四石日用加下錢乃爲一百六十八兩而渠亦以病遞任云禮房將校金璧聲招內渠自五月至八月隨行而需米傳掌只爲六石故以此萬無排用之路渠亦出債擔當加下之數爲三百三十餘兩而一百九十六兩則秋捧後卽爲還報零數三十七兩及尹成東等加下錢姑未及出給而其他富民初無一人侵及之事云矣旣定排朔無敢引用卽是式例則該營將之屢朔需米無難發賣以報私債已是法外且半年之間三易任校謂以從後還報使之專當日用者雖是謬例此豈官長所可爲者乎至於捧錢出帖等事差任之數雖云不多行賂之跡亦自難掩校屬則諉以衙客之干涉而自作鎭將手署帖文則是渠之自犯也供招無差罪狀益著玆以據實馳啓敎以鎭營之設置爲其除害平民而憑藉侵漁愈往愈甚反爲害民之端言念及此寧不痛惡況臺啓所論諸條雖甚鄙瑣亦關不法而一時風傳有難盡信使之行査矣觀此査啓囚供皆無差爽道臣亦曰益著似此鎭將接置管下闔眼考績致煩朝家酬應如許兵使將焉用哉該帥臣罷職其代令該曹口傳差出今當貶月仍令該曹嚴飭有鎭營帥臣如許貪汚之類及不飭鎭屬爲弊民間者一一嚴明品題萬一循私掩置者各令各道侍從守令之時帶兼春秋者從所聞見詳錄於月修之外史上送春秋館如有犯科而兵使掩置者內吏這卽論啓事亦令春秋館嚴飭各該兼春秋等處
정조 22년 · 목
故奉事柳希澤贈執義吏曹參判權裕超陞資憲
정조 22년 · 강
以鄭忠達爲忠淸兵使口傳也
정조 22년 · 강
印頒勸農政求農書綸音于諸臣及各司京兆坊契四都八道
정조 22년 · 목
敎曰新印勸農政求農書綸音內入二百三十件西庫十件華城行宮五件外奎章閣一件五處史庫內閣政院玉堂春坊外閣議政府備邊司漢城府六曹五部各一件成均館七件四學各二件五部各坊契一百八件八道監兵水營三百三十州縣各一件華城府二十件三都各二件時原任大臣閣臣承旨史官時任三司文衡師傳諭善僚屬時抄啓文臣備局有司堂上京兆三堂上五部官員各一件賜給
정조 22년 · 강
重推統禦使柳孝源
정조 22년 · 목
備局啓言卽見統禦使柳孝源狀啓則以爲本營有軍需庫巨細公費各項責應皆從是庫出而松椵島屯租登年或過千石或八九百石遇歉但爲四五百石此爲本庫主財三道耗條之捧入昔爲五百石今爲二百九十三石平安兵營貸來取殖錢二千兩蕩減代因戊戍帥臣洪秀輔狀請本營常賑穀四千石許令全耗取用者始爲四百石今爲五十六石而軍器修補戰船修造之物力校吏卒隸之衣料帥臣交遞之費用俱是裁減不得者其他許多名色不可條擧而白地責出於監色營屬料布率多屢朔闕給之時而今年島農免歉屯租爲一千數百石料條庶有嗣歲之道錢條萬無拮据前帥臣吳載徽請劃海西小米三百十三石而不過爲一時之用更無分錢餘在就三道某邑某樣穀中限六百石某樣錢限千兩特許區劃本營無城郭之周遭而周覽形便果有古昔等城基址且有東西二門之巋然者而周城爲一千二百十五步亦有石材可運處如得萬餘兩錢庶幾完役竝請令廟堂稟處矣昨年三百餘石小米之劃給蓋以流來支放未報之數夥然將未免拖犯引用於來頭所需故劃給此穀以爲更勿煩請之地而今此所請又復倍前加以緡錢區劃之請若此不已則其將逐年劃給視作應例乎若是前帥臣引用之致則卽令査啓依前覆奏重勘如無引用之事時帥臣自當節略排用以爲支過之道何敢無難煩請有若當然之事乎狀辭勿施該帥臣從重推考至於築城之論形便雖曰如此姑非急務請亦爲置之允之
정조 22년 · 강
命嶺南諸邑分養馬權罷便否更令道臣問於列邑不願者使之依前分養
정조 22년 · 목
司僕寺啓言梁山郡守尹魯東上疏批旨內分養馬事令該寺從長回啓事命下矣取見其疏本則以爲各邑分養馬還納後喂養贖木等輸納於本寺矣在前分養時來往之費故失之贖本是出於民者則今以前日之所出移於今日之所納在於民似無所損而自朝家旣罷分養之往復徵分養之價當初陳弊之意果安在哉國馬喂養價仍依當初永罷之法自太僕亟許還寢爲辭矣國馬分養自是軍國大政法典所在永罷非所可論而近來各邑分養有名無實徒滋去來之煩弊故關問權罷便否於諸道則若而邑外擧皆願之不害爲大同之論依願施行矣喂養之需本以公穀會減所謂贖木馬裝作紙故失等雜費每匹爲七十兩而減給其半蓋以故失非歲有之事而諸般雜費竝入於減半所納之中則折長補短足爲各邑永久之益該邑亦在於自願之邑而今此疏陳如此雖未詳其委折初非勒行所當仍舊而通同權罷之餘獨許一邑之分養事涉斑駁請更令本道詳問其願不願不願之邑則使之依前分養允之
정조 22년 · 강
御便殿行都政吏曹判書金文淳參判李敬一參議任希存正郞李弘達沈普永金熙華佐郞李東萬黃基天曺錫中兵曹判書李時秀參判柳誼參議黃樟參知蔡弘遠正郞李海淸李勉昇申漵佐郞趙台榮金啓河金處巖丁若銓進
정조 22년 · 강
遞兵曹參議黃樟
정조 22년 · 목
敎曰兵曹堂上中老病人許遞今日政差出待下批牌招先入侍後謝恩
정조 22년 · 강
命白宗海等各道中軍及五衛將窠擬入
정조 22년 · 목
敎曰武弁堂下時仕積滯在所當念聞兵判言其中年最多者四人皆爲六十四歲其在尊年之義亦宜別異白宗海等五衛將忠翊忠壯將各道中軍中作窠擬入事分付
정조 22년 · 강
命趙岐李文道仍用前職履歷
정조 22년 · 목
敎曰三陟府使趙岐梁山郡守李文道依上士僉使金養和例用前職履歷
정조 22년 · 강
命司甕主薄尹敏東改差
정조 22년 · 목
敎曰司甕主簿中赴燕人改差待回還宣傳官窠復職調用
정조 22년 · 목
吏批以李鼎運爲右尹李肇源爲兵曹參議南宮坤爲端川府使沈鏔爲嘉山郡守金相儼爲安城郡守李廷顯爲橫城縣監○敎曰平昌郡守鄭來升橫城縣監李廷顯拔例相換中和府使柳相默白川郡守徐敎修相換相換守令除朝辭赴任○以蔡弘遠爲吏曹參議李得駿爲鳳山郡守李潤慶爲永興府使尋命總管前望入之以潤慶批下○以朴新顯爲定陵參奉李光顯爲光陵參奉申▣爲敬陵參奉朴尙榮爲永禧殿參奉任弘常爲靖陵參奉沈能百爲北部都事李普儉爲昭寧園守奉官李命翼爲假引儀新顯以下竝初仕也○兵批以兪碩柱爲尙州營將白宗海爲慶尙中軍李秉訥爲黃海中軍朴良新爲忠壯將姜廷一爲五衛將宗海以下竝陞資也
정조 22년 · 강
命橫城縣監鄭來升以堂下權作兼營將窠
정조 22년 · 목
兵曹判書李時秀啓言平昌郡守鄭來升橫城縣監相換事命下矣橫城卽兼營將堂上窠而來升階是堂下何以爲之乎敎以依年前谷山例以堂下權作
정조 22년 · 강
遞兵曹參議李肇源以任希存代之前望也
정조 22년 · 강
飭此後館錄先求疏逖未闡之類
정조 22년 · 목
敎曰用人之道日狹官職不出城門內外設有林下待價之士何從而進身科目以外固無論雖以玉署臺省言之玉堂則近如畿邑只有二人皆衆所共知情勢湖西士夫之鄕其照爛何異京中而亦只有遭故者一人畿湖雖謂之闕如可也湖南有近七十人一人嶺南有遭故一人無故一人若此而擧措何以得宜物情何以稱愜乎兩司之鮮及於諸道亦可推知玉堂之職異於庶官雖難以所居之地名區別除拜此後館錄必先求之於疏逖而未闡之類事嚴飭
정조 22년 · 강
遞吏曹判書金文淳
정조 22년 · 목
敎曰筵席陳懇若此在前崇秩銓長之政畢後體諒匪今斯今豈可一靳一許行吏曹判書金文淳今姑許遞
정조 22년 · 강
以金文淳爲判尹前望也
정조 22년 · 강
以金華鎭爲吏曹判書前望也
정조 22년 · 강
命海西守令皆令今日辭朝
정조 22년 · 강
廣州留守洪檍疏陳病狀乞遞賜批
정조 22년 · 목
疏略曰臣自秋冬以來重患泄痢屢經寒感元氣積敗神精日爍本府公都會係是國試宜不愆期而床第昏涔遽及窮冬近日諸症一信陟劇此歲設場非所可論且凡留營重務不宜癏曠而時月內作氣視事斷無其望乞許鐫免俾營務不至曠廢批以疏辭下廟堂稟處
정조 22년 · 강
副校理柳河源疏陳母病乞遞批許救護
정조 22년 · 강
行次對于便殿召見下直監司閫帥黃海監司曺允大全羅右水使林栽洙守令邊將及初仕人各司久任郞廳
정조 22년 · 목
右議政李秉模曰湖西儒疏中堤堰一事不可不卽爲回啓俾中外知朝家採納草野之言以爲懋實之政而但近來本司之所來呈者間多不誠此亦不無爲弊之端矣予曰此如學問工夫雖若迂遠難行而得寸亦寸得尺亦尺勸農之政築堰之方非今創行之事卽我列朝成憲也君臣上下一念孶孳以是爲第一義另飭修擧則可使游食之徒自歸南畝而逐末之風漸熄矣自今番宣綸之日期於墾一畝闢一頃申明關飭俾有實效則庶不至於一張空言而止豈不休哉先從隗始之意西儒之疏所以優批矣秉模曰大凡晩成爲悠久之道至若農政則必以一早字爲豫備之方堤偃貯水之節尤貴早圖之也予曰豫之時義大矣哉蓋其始作優游不迫以易理觀之謙卦之下序以豫卦而亦與中庸相爲表裏其至誠不息之工卽豫之一字也故詩之豳風七月篇蔽一言曰豫字之義古之重農如是大抵人功克盡於下則天心悅豫於上屢豐之祥歲歲必降力所及處豈可一任抛置乎自明年爲始第以實心行實事再明年如是三明年又如是則其後亦當田野日闢生民大益矣以此爲一年殿最考課之政儘好卿等各別關飭於諸道俾有懋農之實效可也秉模曰伏承筵敎此後則臣等來會於本司時雖尋常酬酢之間必以農政爲先矣予曰漢法殺二千石長吏而以田不闢亦置大辟其法令之嚴蓋如此漢之其惟良二千石唐之此階前卽萬里之言要不出爲民懋農如欲爲民則惟在長吏之得人如欲得人則亦惟在廟堂之責而守令之通融換差亦或一道古則各道兵營營下官皆以文官差送者法意有在至於邊地則擧皆文臣武倅間或差遣而近來則文官必欲爲承旨堂上無意於邊地故文臣之一有差送武弁無不驚訝殆若奪取渠輩所當爲之職寧不寒心今番都政宣川甲山等邑以文官差出者在於更張而以權輿之意晉州一窠亦以文臣差擬此後則自平壤庶尹以下皆當以文官窠定式亦似無妨耶無論內外官職貴在循名責實而我國事或有未可知者昨日爲防禦者賜密符稱之曰卿而今日若爲水使則呼之以爾明日轉而爲兵使則又賜密符反稱之曰卿此何爲也故相定式專出於重防禦戒操進之風好則好矣而以今所見此亦如何矣且蔭官則自初仕至詞訟費盡許多辛苦乃得一縣監而所謂武官則自訓鍊主簿間多直除守令如是而何以知治民之術乎今之人最可留意者典古而近來吏判則政格曰不知人才曰不知而予則以爲官擇人之意當其政望之書入也屢回鄭重期得一分可堪之人或有循名責實之效以示其意而守令之差送者亦難保其拯救生民一如予心隨事仰體殫竭誠力也吏判之所謂不知人者不滿一笑雖眞有不知不知亦罪爲銓官者若着念於得人則寧有不知之理乎山林草野之人政格則雖或不知而人才間多知之則況歷揚淸顯者豈可曰不知乎此後則毋敢以不知二字奏達於筵席事嚴飭也近日諸般事爲依舊是數年前貌樣世道之憂容有其極最可悶者邪學橫流其所以闢之廓如者固宜留意於扶植之政故今政除職一以褒忠奬廉爲先而蔭官之郡守府使者其所留意於民事大不如爲縣監時府使而若陞牧使則其爲放心猶甚於府使時此爲極至之處故他無所望而然耶蓋西京之治以賢良爲孝廉之本此是去上古未遠之致也我朝則取用於科目中人科目中人猶不若蔭官屢典州郡者之習知吏事今日入侍久任官中雄蔭之可用者何限而彼若登第一蹴而爲堂上則萊灣與方伯不過一轉移間事其所需用必勝於自來科目出身矣大抵南行薦卽我朝舊法自今留意於此一節或限品或限年受薦收用則必多差强人且間或設科以範圍之取其尤而用之則得人之道無過於此卿等之意何如秉模曰伏承聖敎蔭官之設科取人未知已例之如何而至於薦用一款極爲要道朝廷之得人才必勝於常調科目中人而但其限年限品有非猝乍間議定臣不敢仰對矣右議政沈煥之曰設科以試蔭官在先朝特一行之恐不可爲常行之典而至如薦法自三代有之西京之盛專尙吏治由治郡入相則用人之法不必以科目爲準宋朝賢相亦多出於蔭補中人今之蔭官豈獨無學識才調之可追古人者乎臣意則修明薦法以爲進用之地似好矣予曰西京盛際世稱三代後一治而西京之前卽三代也其所以亮天工正百工亦只是任人而爲之此雖若難於跂及有爲者亦若是矣
정조 22년 · 강
命廣州公都會申飭設行
정조 22년 · 목
左議政李秉模啓言廣州留守洪檍上疏稟處事命下矣取見其疏本則以爲本府公都會係是國試宜不愆期而病症陟劇此歲設場斷無其望亟許鐫免俾營務不至曠廢爲辭矣衰病雖如此數日試役恐不至於難强保障重任不可輕遞請申飭擧行從之敎以設行事還營後卽爲草記
정조 22년 · 강
命左相所奏善治守令勿爲數遞事出擧條書入
정조 22년 · 목
左議政李秉模啓言日前政席飭諭以西京良二千石爲風流篤厚之本臣實欽仰而今番大政文倅居多此若久任而責成則吏才之蔚然豈必專美於古哉第於向來漆原縣監朴命變之移陞善山竊有區區所懷旣以善治而移陞則在善山之民固幸而漆原民之未見成績顧不可惜乎繼自今凡有善治守令勿爲數遞璽書增秩亦依西京之法使官民相晏績用益茂然後更爲歷試恐有助於懋實課最之政矣敎以卿言果好出擧條書入以爲錄置常目之地
정조 22년 · 강
命寧海府使閔師宣疏陳諸條中訓局砲保別人情等事各別嚴飭該府移來軍額令道臣商量狀聞後稟處
정조 22년 · 목
左議政李秉模啓言寧海府使閔師宣上疏稟處事命下矣取見其疏本則其一本邑民庫略加刪減事也民庫存減之多少若欲逐邑而上煩朝廷則有壞事體而論其要法必先節省用處之源頭裁抑中間之加斂然後本末俱擧名實相副第觀擧行之出場可驗勤慢之如何姑無可以稟處其一訓局砲保通變事也訓局砲保偏稱苦重之役者蓋自設營之初所納升數最細於他衙門而然也取見近來所捧則其最細者爲八升餘可直三兩餘最麤者可直二兩餘其爲不均莫甚於此而如欲減其升數通同以可直二兩者爲式則軍心之一朝解體當如何哉凡所捄弊之策當先從古歇今苦者而痛加矯正如砲保之從古已然者有難容易着手今姑置之別人情等事各別嚴飭以時考察其一本府軍額中自比安等四邑移來十九名各還其邑事也比安等邑之移來軍額該邑姑未快蘇而旣移旋送反不如初不移額道內他邑如有戶多軍少處則令道臣商量狀聞後稟處其一內寺奴婢收單時嚴立科條無容一民之隱漏各其來歷及役名從實懸錄絕禁其冒稱其中殘獨修籍時諸費亦許蕩減事也籍法之申嚴來歷殘獨之許減浮費此惟在於按法而修時量勢而蠲除不可於法典之外更立科條置之其一還上使沿峽平均半留半分事也沿峽不均之弊屢勤飭敎分留必半之論已陳於諸守令上疏覆啓請從後稟處從之
정조 22년 · 강
命淸恩府院君長孫宗善守令調用
정조 22년 · 목
右議政沈煥之啓言國舅淸恩之長孫宗善亦爲淸風府院君主祀之孫也其家近頗衰替而聞宗善居家好書爲官飭已見稱於年少儕流之間至於吏事似無所礙請分付銓曹守令可合之窠先爲調用從之
정조 22년 · 강
命南行部將通擬都總都事著爲式
정조 22년 · 목
予曰南行部將之未決科出六者謂之武南而西銓官職則初不擧論專屬於吏曹官方之淆亂亦由於此矣南行宣傳官之擬都總都事蓋有古例宣傳官部將宣薦則一也此不可無一番定式卿等之意何如左議政李秉模曰南行宣傳官之擬都總都事旣有古例則南行部將恐不宜異同矣右議政沈煥之曰武士有南行宣薦者始得爲南行部將則當與南行宣傳官同耳豈可以蔭仕之列便屬東銓而不得通西銓之武班乎令該曹奉此聖敎仍爲定式以遵古例似好矣從之
정조 22년 · 강
命雲觀曆書加印一千貼
정조 22년 · 목
觀象監提調鄭民始啓言向來二提調徐浩修以曆書二千貼加印事筵稟定式而排比之際頗有不足之患加印一千貼似爲便好矣從之
정조 22년 · 강
命五子登科人元最鎭依例賜米
정조 22년 · 목
禮曹判書金載瓉啓言五衛將元最鎭以五子登科從法典陞資而其子又爲呈狀臣曹以爲五子登科者歲時賜米亦是法典所在請依例啓下云故取考通編則五子登科之人歲賜米事果爲載錄矣元最鎭歲賜米從法典擧行之意請分付該曹從之
정조 22년 · 강
命德山縣稅穀裝發時該守令拿問定罪監色沙格等令該道臣從重嚴處
정조 22년 · 목
戶曹判書趙鎭寬啓言頃因德山縣稅穀沈濕事該道狀啓還下送之時待畢納稟處事有命矣原船所載稅大同及宮納米太竝一千二百七十四石零今已畢納而當初裝發之際不能審愼行未數里以致半沈雖其穀物依數見在而其在懲勵之道不可以改色準納有所容貸請當該守令令該府拿問定罪監色沙格亦令該道臣從重嚴處從之敎以過麥秋後捧傳旨
정조 22년 · 강
命司成朴崙壽直講閔命爀典籍朴鍾淳汰去拿處
정조 22년 · 목
刑曹正郞韓復衍所懷以爲本曹禁條中禁屠尤重故嚴飭吏隸私屠疊屠之類各別禁斷而至於成均館則法司禁吏不得踰香橋一步地近聞典僕輩潛屠於館內出賣於懸房以致懸屬之多犯疊屠之律云臣意則此後館內犯屠者使本館官員一一摘發嚴加禁斷似好矣敎以近來久任郞官之弊甚於西北掌務官此後犯科者隨現草記不飭之泮堂令廟堂亦爲草記論勘堂堂司寇衙門禁吏不敢執捉泮人犯屠之類寧有如許法禁乎近日行公久任官爲先汰去令該府拿問嚴處而法司下屬之侵虐泮隸必多憑藉倍甚此則亦必各別照察束濕
정조 22년 · 강
命嶺南限滿漕船考其沙工年限如非六七年使役者勿爲許給自惠廳句管
정조 22년 · 목
宣惠廳郞廳洪述祖所懷以爲嶺南漕船限十年改造而退船不以自官句管使沙工發賣只以退船價二十石會錄者特出於爲沙工酬勞之典而近來奸弊層生若當改造之限則沙工輒有臨限圖差元無年久使役者則許給於新差沙工實非酬勞之本意自今爲始限滿船沙工考其年限如非六七年者船隻切勿許給發賣自本廳一竝句管以爲會錄之意定式施行恐合事宜矣敎以惠堂亦陳所見宣惠廳堂上鄭民始曰退船之劃給以其多年使役之勞也新差者之亦爲出給果無義意依郞廳所奏施行似好矣從之
정조 22년 · 강
命均廳上下訓局軍兵兼料米自該營門上下便否令廟堂稟處
정조 22년 · 목
均役廳郞廳徐簡修所懷以爲訓局軍兵兼料條當初以本廳移納漸增散之無策給代木中作米上下事定式施行矣近年以來移納鮮少各軍門元給代無路繼給每每取貸於惠廳而惠廳收租近亦不敷實有主客俱困之慮自今以後訓局兼料米自該營門拮据上下恐合事宜矣敎以退與該堂相議言于廟堂草記稟處
정조 22년 · 강
飭均廳所管京畿漁鹽船稅總數成册卽速修報
정조 22년 · 목
均役廳郞廳李翊永所懷以爲各道漁鹽船稅道比總上納事筵稟定式之後總數都成册各道則預先修報以爲按簿捧上而京畿一道不爲報來各邑上納之數無路憑知故自本廳每每關飭而終不修報事體苟簡出擧條更爲嚴飭似好矣從之
정조 22년 · 강
推宣惠廳郞廳洪述祖軍資奉事徐有敎禁衛營從事官洪理燮
정조 22년 · 목
承旨申耆啓言宣惠廳郞廳洪述祖筵席進伏之際有所顚錯請推考從之又啓言軍資監奉事徐有敎進伏之初有所失措請推考從之又啓言禁衛營餉色從事官洪理燮筵席奏對之言多不精詳請推考從之
정조 22년 · 강
命以李提督孫熙章宣傳官擬入備邊郞金商岳宣傳官加設差下
정조 22년 · 목
敎以備邊郞李亨謙實職宣傳官改差其代以李提督孫熙章令該曹口傳擬入○敎以備邊郞金商岳宣傳官加設差下待窠陞實
정조 22년 · 강
遞副總管尹在明李秀夏李義直以李潤慶爲副總管前望也
정조 22년 · 목
敎以在外總管特除外許遞前望單子入之
정조 22년 · 강
遞承旨李晩秀鄭東觀以韓晩裕任希存代之竝前望也
정조 22년 · 목
敎以違牌臺諫許遞前望單子入之待下批牌招察任
정조 22년 · 강
安東府使朴宗來疏陳還政軍政田政等弊瘼賜批